text: স্পোর্টস ডেস্ক | ২৪ এপ্রিল ২০১৯, বুধবার, ৯:০৯
  ওল্ড ট্রাফোর্ডে আজ রাতে 'ম্যানচেস্টার ডার্বি'-তে মুখোমুখি হচ্ছে ম্যানচেস্টার ইউনাইটেড ও ম্যানচেস্টার সিটি। চলতি মৌসুমে ইংলিশ প্রিমিয়ার লীগের শিরোপা ভাগ্য অনেকটাই নির্ভর করছে এ ম্যাচের ফলাফলের উপর। ডার্বিতে ম্যান সিটি জিতলে গত এক দশকের মধ্যে প্রথম ক্লাব হিসেবে ব্যাক-টু-ব্যাক ইংলিশ প্রিমিয়ার লীগ জয়ের সম্ভাবনা উজ্জ্বল করবে। ম্যান সিটি হেরে গেলে লিভারপুলের পোয়াবারো। তখন নিজেদের শেষ তিন ম্যাচে জয় পেলে দীর্ঘ ২৯ বছরের শিরোপাখরা ঘুচবে দলটির। ১৯৯০ সালের পর আর প্রিমিয়ার লীগ জিতেনি দলটি।
  ৩৫ ম্যাচে ৮৮ পয়েন্ট নিয়ে এখন প্রিমিয়ার লীগের পয়েন্ট তালিকায় শীর্ষে আছে লিভারপুল। এক ম্যাচ কম খেলে ৮৬ পয়েন্টের সুবাদে ডিফেন্ডিং চ্যাম্পিয়ন ম্যান সিটি আছে দ্বিতীয় স্থানে।
  লিভারপুল তাদের শেষ তিন ম্যাচ খেলবে হাডার্সফিল্ড, নিউক্যাসল ইউনাইটেড আর উলভারহ্যাম্পটনের বিপক্ষে। ওই ম্যাচগুলোতে ইয়ুর্গেন ক্লপের দল জয় পাবে বলে ধরেই নেয়া যায়। ম্যানইউর বিপক্ষে আজকের ম্যাচ বাদ দিলে ম্যান সিটিও নিজেদের শেষ তিন ম্যাচে অপেক্ষাকৃত সহজ প্রতিপক্ষ পাচ্ছে- বার্নলি, লেস্টার সিটি আর ব্রাইটন। ম্যানইউর বিপক্ষে মুখোমুখি হওয়ার আগে ম্যান সিটির স্প্যানিয়ার্ড কোচ পেপ গার্দিওলার সতর্কবার্তা, 'আমরা জানি এ ম্যাচে পরাজিত হলে কী ঘটতে পারে!'
  ৩৪ ম্যাচে ৬৪ পয়েন্ট নিয়ে ম্যানইউর অবস্থান পয়েন্ট তালিকার ষষ্ঠ স্থানে। চতুর্থ স্থানে থাকা চেলসির ৬৭ পয়েন্ট। শীর্ষ চারের লড়াইয়ে টিকে থাকতে তাই নগর প্রতিপক্ষ ম্যান সিটির বিপক্ষে জয় প্রয়োজন ম্যানইউর। কিন্তু বেশ বাজে সময় পার করছে রেড ডেভিলরা। সব প্রতিযোগিতায় শেষ ৮ ম্যাচে ৬টিতে হার দেখেছে কোচ ওলে গানার সুলশারের দল। সর্বশেষ প্রিমিয়ার লীগের ম্যাচে এভারটনের মাঠে ৪-০ গোলে বিধ্বস্ত হয় ম্যানইউ। অপরদিকে, গত ৩০শে জানুয়ারি নিউক্যাসলের কাছে ২-১ গোলে হারের পর প্রিমিয়ার লীগে টানা ১১ ম্যাচ জিতেছে ম্যান সিটি। সিটিজেনদের বিপক্ষে মর্যাদার লড়াইয়ে ম্যানইউর প্রেরণা তাদের ঐতিহ্য আর ঘরের মাঠের দর্শক। সুলশার বলেন, 'ম্যান সিটির বিপক্ষে বুধবারের ম্যাচে ভক্ত-সমর্থকদের আমরা পাশে পাবো বলে আশা রাখি।'
  সব প্রতিযোগিতায় এখন পর্যন্ত মোট ১৭৭ ম্যাচে মুখোমুখি হয়েছে ম্যান ইউ-ম্যান সিটি। ৭৩টি ম্যাচে জিতেছে ম্যানইউ। সিটির জয় ৫২টিতে আর ড্র হয়েছে ৫২টি ম্যাচ। চলতি মৌসুমে ইপিএলে প্রথম দেখায় রেড ডেভিলদের ৩-১ গোলে হারিয়েছিল সিটিজেনরা।
  লিভারপুলের মিলনার আজ ম্যানইউর সমর্থক
  লিডসকে দিয়ে ক্যারিয়ার শুরু জেমস মিলনারের। এরপর খেলেছেন ম্যান সিটিতে। বতর্মানে লিভারপুলের রক্ষণ সামলাচ্ছেন ৩৩ বছর বয়সী এ ডিফেন্ডার। তিনটি দলই ম্যানইউর প্রতিদ্বন্দ্বী। সেই মিলনারই কিনা আজকের ম্যানচেস্টার ডার্বিতে ম্যানইউকে সমর্থন জানাবেন! ইংলিশ ডিফেন্ডার বলেন, 'জীবনে প্রথমবারের মতো আমি ম্যানইউকে সমর্থন করতে যাচ্ছি। তবে ম্যাচটা দেখবো না।' মিলনারের এ সমর্থনের কারণ তো স্পষ্ট। ম্যানইউর কাছে ম্যান সিটি হারলে লিভারপুলের লীগ জয়ের পথ সুগম হবে। স্বার্থের জন্য তাহলে মানুষ শত্রুকেও সমর্থন করে!